B'investiment ta' madwar ħames miljun ewro, se jsir rinovar f'binja li tinsab wara l-Qorti biswit bini ieħor li qed jintuża mill-ħaddiema tal-Qorti. F'konferenza tal-aħbarijiet, il-Ministru għall-Ġustizzja Edward Zammit Lewis, spjega li f'din il-binja se jkun hemm erba' awli ġodda mgħammra bl-aħħar teknoloġija, li mistennija jkunu lesti sa Jannar tal-2023.L-istess binja se jkollha madwar 25 uffiċċju ġdid biex il-ħaddiema tal-Qorti jkollhom aktar kumdità u dinjità minn fejn jaħdmu. Il-Ministru Zammit Lewis qal li permezz ta' dan l-investiment, il-Qrati Maltin se jkunu iżjed effiċjenti. Dan l-investiment huwa ħolqa minn kullana ta' proġetti li saru fl-aħħar xhur li jikkumplimentaw ix-xogħol li sar fil-binja tal-Avukat Ġenerali u l-uffiċini l-ġodda tal-Avukat tal-Istat li se jinfetħu fil-futur qrib. Minbarra xogħol ta' infrastruttura, saret ukoll ħidma bla preċedent fejn tidħol is-saltna tad-dritt u l-governanza t-tajba, li ġiet rikonoxxuta u mfaħħra wkoll mill-Kummissjoni Ewropea u l-Kummissjoni Venezja.